P. Csáky, podpredseda vlády SR: (2002-05-17):
Pripraviť návrh zákona o audítoroch a Slovenskej komore audítorov vyplynulo zo záväzkov Slovenskej republiky vo vzťahu k Európskym spoločenstvám a k Európskej únii. Podľa čl. 70 Európskej dohody o pridružení patrí oblasť audítorstva medzi priority odporúčané v Bielej knihe – kapitola č. 16 Účtovníctvo. V Národnom programe pre prijatie acquis communautaire je problematika návrhu zákona riešená v kapitole č. 5 – Právo obchodných spoločností –, pričom návrh zákona o audítoroch nie je zaradený medzi priority. Taktiež podľa Partnerstva pre vstup nie je tento zákon zaradený medzi priority. Z negociačnej pozície ku kapitole č. 5 – Právo obchodných spoločností –, nevyplynuli pre Slovenskú republiku žiadne osobitné záväzky. Cieľom tohto návrhu zákona je dosiahnuť zlučiteľnosť s príslušnou smernicou Európskeho spoločenstva v oblasti podmienok pre vstup do profesie, ako aj podmienok pre právnické osoby, ktoré môžu na území Slovenskej republiky poskytovať audítorské služby. Keďže profesia audítora nie je v rámci kapitoly č. 18 Bielej knihy zaradená medzi profesie, kde sa navzájom uznáva odborná kvalifikácia, je potrebné splniť podmienky pre vstup do profesie vykonaním skúšky z právnych predpisov platných v Slovenskej republike. Samotná filozofia zákona sa nemení, vychádza z Ôsmej smernice Európskeho spoločenstva. Zákon ustanovuje podmienky pre vstup do profesie ako pre asistentov audítorov, tak pre audítorov. Upravuje postavenie a činnosť audítorov, audítorských spoločností, asistentov audítorov, definuje audítorské služby, postavenie a pôsobenie Slovenskej komory audítorov, zodpovednosť audítorov za poskytované služby a povinnosti audítorov. Navrhovaný zákon je v súlade s Ústavou Slovenskej republiky a s ostatnými právnymi predpismi Slovenskej republiky. Navrhovaný zákon nemá dopad na štátny rozpočet, nemá dopad na hospodárenie podnikateľskej sféry a iných právnických osôb a nemá dopad na životné prostredie ani na zamestnanosť. Materiál bol predmetom pripomienkového konania. Predkladá sa bez rozporov. Bol predmetom rokovanie RHSD dňa 15. marca ako informácia pod bodom 32 g). Návrh zákona prerokovala Legislatívna rada vlády a vláda Slovenskej republiky dňa 26. apríla ho odsúhlasila a potom bol odoslaný Národnej rade Slovenskej republiky na ďalšie legislatívne konanie. Vážený pán predseda Národnej rady Slovenskej republiky, milé dámy, vážení páni, dovoľujem si vás požiadať o vyslovenie súhlasu s týmto návrhom zákona. Ďakujem pekne. J. Migaš, predseda NR SR: Ďakujem, pán podpredseda vlády. Teraz prosím poslanca Benkovského, aby predniesol stanovisko gestorského výboru. Nech sa páči, pán poslanec Benkovský. M. Benkovský, poslanec: Ďakujem za slovo. Vážený pán predseda Národnej rady, vážený pán podpredseda vlády Slovenskej republiky, dovoľte mi, aby som v zmysle zákona Národnej rady Slovenskej republiky č. 350/1996 Z. z. o rokovacom poriadku vystúpil k vládnemu návrhu zákona o audítoroch a Slovenskej komore audítorov (tlač 1533) ako spravodajca Výboru Národnej rady Slovenskej republiky pre financie, rozpočet a menu. Uvedený návrh bol doručený poslancom Národnej rady Slovenskej republiky v stanovenej lehote, čím boli splnené podmienky určené § 72 ods. 1 zákona Národnej rady o rokovacom poriadku, t. j. doručenie návrhu najmenej 15 dní pred schôdzou Národnej rady Slovenskej republiky, na ktorej sa uskutoční jeho prvé čítanie. Predseda Národnej rady Slovenskej republiky posúdil uvedený návrh podľa § 70 ods. 1 zákona Národnej rada o rokovacom poriadku a podľa legislatívnych pravidiel zaradil ho na rokovanie 60. schôdze Národnej rady Slovenskej republiky. Ako spravodajca v prvom čítaní si osvojujem stanovisko, že predmetný návrh spĺňa z formálnoprávnej stránky všetky náležitosti návrhu zákona uvedené v § 67 a v § 68 zákona Národnej rady Slovenskej republiky o rokovacom poriadku, ako i náležitosti určené v legislatívnych pravidlách. Z hľadiska vecného zastávam stanovisko, že predložený návrh zákona rieši závažnú problematiku, ktorú je potrebné upraviť spôsobom, ako sa navrhuje v predmetnom návrhu. Pán podpredseda vlády Slovenskej republiky dostatočne zdôvodnil podstatu návrhu zákona, preto nemám čo k tomu dodať. Po rozprave odporučím, aby sa Národná rada Slovenskej republiky uzniesla podľa § 73 ods. 3 písm. c) rokovacieho poriadku na tom, že odporučí tento návrh prerokovať v druhom čítaní. Zároveň odporučím, aby bol návrh zákona pridelený v druhom čítaní okrem Výboru Národnej rady Slovenskej republiky pre financie, rozpočet a menu aj ústavnoprávnemu výboru a aby tieto výbory prerokovali predmetný návrh zákona do 30 dní po jeho prerokovaní v prvom čítaní. Ďakujem za pozornosť. Odporúčam, pán predseda, aby ste otvorili rozpravu. J. Migaš, predseda NR SR: Ďakujem, pán poslanec. Nech sa páči, zaujmite svoje miesto. Písomne sa neprihlásil do rozpravy nikto. Pýtam sa, kto sa do rozpravy hlási ústne k tomuto bodu programu. Nikto. Vyhlasujem rozpravu o tomto bode programu za skončenú. Prerušujem rokovanie o tomto bode programu. Teraz budeme pokračovať prvým čítaním o vládnom návrhu zákona o výrobe a uvádzaní liehu na trh . Vládny návrh zákona ste dostali ako tlač 1460. Návrh na pridelenie vládneho návrhu zákona na prerokovanie výborom máte v mojom rozhodnutí pod č. 1640. Vládny návrh uvedie minister pôdohospodárstva pán Koncoš. Nech sa páči, pán minister. P. Koncoš, minister pôdohospodárstva SR: Ďakujem, pán predseda. Panie poslankyne, páni poslanci, tento návrh zákona o výrobe a uvádzaní liehu na trh vypracovalo Ministerstvo pôdohospodárstva Slovenskej republiky mimo plánu legislatívnych úloh vlády Slovenskej republiky na rok 2001. Predkladaný návrh zákona však nevyhnutne reaguje na skúsenosti získané z aplikácie platného zákona v praxi, ktoré predovšetkým poukázali na potrebu zmeny podmienok výroby liehu a spracovania liehu. Predkladaným návrhom zákona sa menia podmienky na získanie povolenia na výrobu liehu, spracovania liehu a manipuláciu s ním, pričom Ministerstvo pôdohospodárstva Slovenskej republiky vydá povolenie vlastníkovi alebo nájomcovi liehovarníckeho závodu, v ktorom sa má lieh vyrábať alebo spracovávať. Precizujú a upresňujú sa podmienky na vydávanie povolenia na výrobu a uvádzanie liehu na trh, predovšetkým ustanovením o podmienkach, ktoré musí spĺňať zodpovedný zástupca žiadateľa, ďalej, predkladanie dokladu o splatenom vklade na základe imania žiadateľa vo výške 20 mil. Sk. Navrhovanými zmenami sa v predkladanom návrhu zákona sleduje zjednodušenie vydávania dokladov na prevádzkovanie liehovarníckeho závodu vydávaním jedného dokladu za podmienok, ktoré znižujú daňové riziko súvisiace s výrobou a uvádzaním liehu na trh. Veľmi úprimne poviem, že pôvodne sme predpokladali podstatnejšie sprísnenie jednak vydávania povolení na výrobu a obeh liehu, ale aj na jeho označovanie. Niektoré kompetencie sú však nevyhnutne spojené s kompetenciami ministerstva financií. Keďže s ministerstvom financií je dlhodobo nemožné sa dohodnúť na tomto sprísnení, už teraz sa obraciam predovšetkým na pánov poslancov z výboru pre pôdohospodárstvo, aby konzultovali návrhy, ktoré sú už spracované na ministerstve pôdohospodárstva, a aby sme spoločne tento zákon obohatili o návrhy výboru pre pôdohospodárstvo. Je to v záujme toho, aby sa znížili daňové úniky pri výrobe a obehu liehu. Zdôrazňujem, že nedoplatky na spotrebných daniach z liehu dosiahli čiastku takmer 7 mld. Sk a od roku 1998 sa zvýšili takmer o 3 mld. Sk. A to sú, prosím, len evidované nedoplatky. Aj z týchto dôvodov sa s dôverou obraciam na vás s požiadavkou a prosbou o podporu tohto návrhu zákona a o jeho prerokovanie aj v druhom čítaní a konečné schválenie ešte v tomto volebnom období. Ďakujem.